“ขนมลูกโดน” ไม่ปรับขึ้นราคา หลังไข่ไก่แพง
ราคาไข่ไก่ปรับสูงขึ้น แผงละ 6 บาท หรือ 20 สตางค์ต่อฟอง ตั้งแต่วันที่ 10 มกราคม 2565 เป็นต้นมา หลังต้นทุนสูง อาหารสัตว์ปรับเพิ่ม ล่าสุดได้มีการสั่งตรึงราคาไข่ไก่แล้วร้านขายขนมรางไข่  หรือขนมลูกโดน หอม นุ่ม อร่อย   ซึ่งต้องใช้ไข่ไก่ เป็นส่วนผสมกับแป้งในการทำขนม ที่ถนนภูมาชีพ ทางไปตลาดเมืองใหม่ เขตเทศบาลนครยะลา เผยว่า ปกติที่ร้านก็จะต้องใช้ไข่ไก่เบอร์ 2 ซึ่งมีเนื้อเยอะเหมาะกับการทำขนมเป็นประจำ  ตอนนี้ซื้อมาแผงละ 98 บาท เป็นลูกค้าประจำ ทางร้านก็จะให้ราคาขายส่ง  ถ้าซื้อตอนนี้ก็เพิ่ม 100 กว่าบาทแล้ว ส่วนราคาขายขนมรางไข่ ยังคงเดิม ลูกละ 10 บาท รวมทั้งขนมถังแตก ลูกละ 7 บาท 3 ลูก 20 บาท ไม่ได้ปรับราคาขึ้นตามต้นทุนที่สูง  ช่วงนี้ทำไม่มาก ลูกค้าน้อยของแพงคนไม่ค่อยออกมาจับจ่ายมากนัก จากใช้แป้งทำขนม 5 กก. ก็ลดลงเหลือ วันละ 2 กก. ลดปริมาณแป้งลง ส่วนไข่ไก่จากเดิม 2 แผงครึ่งก็เหลือแผงกว่าๆ  ขนมลูกเท่าเดิม ราคาเท่าเดิม ถึงแม้ว่าไข่ไก่จะแพงขึ้นมา อย่างน้อยก็เอาลูกค้าประจำ กำไรน้อย อาศัยว่าให้ลูกค้าได้ทานขายก็ง่ายซื้อก็คล่องไม่ยุ่งยาก หากราคาไข่ไก่เพิ่มขึ้นอีก ก็จะยังคงขายในราคาเดิม ไม่เปลี่ยนแปลง โดยเมื่อก่อนก็เจอกับปัญหาราคาไข่ไก่ขึ้นราคา สูงกว่า แผงละ 100 กว่า ก็ยังคงราคาเดิม